O învățătoare de la o școală din Vaslui a fost reținută de polițiștii români, în baza unui mandat emis de autoritățile din Italia, urmând să fie extrădată.

Alina Mădălina I., 29 de ani, a fost reținută în baza unui mandat european de arestare emis de autoritățile italiene. Ea a fost condamnată în această țară la 6 ani și 6 luni de închisoare pentru proxenetism și pornografie infantilă, potrivit Vremea Nouă.

„Persoana în cauză, care locuiește în județul Vaslui, a fost preluată de polițiști și adusă la sediul Parchetului Iași. Ulterior, procurorii au decis reținerea ei pentru 24 de ore. De asemenea, a fost propusă arestarea provizorie a acesteia, în baza mandatului european emis de autoritățile judiciare italiene. Potrivit acestora, femeia a fost condamnată la o pedeapsă de șase ani și șase luni de închisoare, pentru săvârșirea infracțiunilor de proxenetism și pornografie infantilă”, a declarat procurorul Iulian Ispir, purtătorul de cuvânt al Parchetului de pe lângă Curtea de Apel Iași.

Judecătorii de la Iași au respins, însă, cererea de arestare provizorie, dispunând măsura controlului judiciar, având în vedere că femeia are doi copii minori.

Alina Mădălina I. a fost condamnată pentru că a intermediat transportul unei minore din România în Italia, minoră pe care a dus-o pe minoră să lucreze într-un club de noapte care era, de fapt, controlat de proxeneți italieni.

Cazul fetei dusă în Italia de învățătoarea din Vaslui a ajuns în atenția autoritățile după ce fata, în vârstă de 17 ani, a vrut să se sinucidă. Adolescenta le-a povestit apoi anchetatorilor cine a adus-o în Italia.

Odată ajunsă în localitatea italiană Poggio, tânăra a fost plasată într-un club de noapte, unde era obligată să se prostitueze pe sume cuprinse între 50 și 100 de euro de client.

În urma descinderii carabinierilor și a procurorilor din Bologna, clubul de noapte a fost închis, iar doi cetățeni italieni au fost arestați. În acest timp, învățătoarea s-a întors în România.

În țară, femeia a fost cercetată pentru contrabandă cu țigări, fiind condamnată la trei ani de închisoare cu suspendare.